Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 114/08)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 6/2000

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

2. Ansøgende sammenslutning 2.1. Navn: Consorzio Salumifici Artigiani Vicentini

2.2. Adresse: Via Enrico Fermi, 134, I-36100 Vicenza

2.3. Sammensætning: Producent/forarbejdningsvirksomhed

3. Produktets art: Kødprodukter - kategori 1.2.

4. Varespecifikation (Sammenfatning af betingelserne i artikel 4, stk. 2)

4.1. Navn: Soprèssa Vicentina

4.2. Beskrivelse: "Soprèssa Vicentina" er et charcuteriprodukt, nærmere betegnet en mellemstor eller stor modnet pølse af fersk kød, som fremstilles ved forarbejdning af alle de værdifulde udskæringer af svinekød.

Ved overgangen til frit forbrug frembyder Soprèssa Vicentina følgende kendetegn:

Fysiske kendetegn

Ydre aspekt: Cylinderformet, indbundet med en ufarvet, evt. elastisk snor på langs (indsnøring), samt en række ringe af samme materiale på tværs over indsnøringen, som dækker hele Soprèssas længde. Det er ikke tilladt at indbinde den med net. Hvis produktet indeholder hvidløg, kan der anvendes farvet snor, men kun ved endestykket (løkke). Ringene - mindst tre - anbringes med 2-4 cm mellemrum. Ydersiden er dækket af et hvidt lag, som ved modningen udvikles på naturlig vis.

Aspekt i udskåret stand: Pølsemassen er både fast og mør. I skiveskåret stand ses en blanding med fedtpartikler, som er fordelt rundt om muskeldelene på en sådan måde, at produktet forbliver blødt selv efter længere tids modning. Skiverne udviser lettere matte farver, hvor fedtet og det magre kød ikke er klart afgrænset. Pølsen er middelgrovkornet.

Kemiske kendetegn

Det samlede proteinindhold er på over 15 %, fedtindholdet på mellem 30 % og 43 %, indholdet af mineralsalte (aske) på mellem 3,5 % og 5 %, vandindholdet på højst 55 % og pH-værdien på mellem 5,4 og 6,2.

Mikrobiologiske kendetegn Indhold af mesofile mikrober: overvejende mælkesyrebakterier og mikrokokker.

Organoleptiske kendetegn Duft: krydret, evt. med duft af krydderurter, med eller uden hvidløg

Smag: let, sødlig og pebret eller hvidløgssmag

Farve: rosa til rødlig

Konsistens: mellemgrovkornet, let at tygge.

4.3. Geografisk område: Soprèssa Vicentinas produktionsområde omfatter hele Vicenza-provinsen.

4.4. Bevis for oprindelse: På det historiske og kulturelle plan var det følgende elementer, som stadfæstede Soprèssa Vicentinas oprindelse:

- Nøjagtige historiske referencer, som vidner om produktets oprindelse og tilknytning til området. Det indgår i opskrifter og er en del af de gastronomiske traditioner i Vicenza-området.

- Fra et kulturelt synspunkt er dette typiske kvalitetsprodukt tæt knyttet til området. Siden 50'erne har der fundet traditionelle arrangementer og folkefester sted, som er tilegnet Soprèssa Vicentina. Det mest betydningsfulde arrangement i provinsen og sågar hele regionen foregår i anden uge af august i kommunen Valli del Pasubio.

- Forarbejdningen foregår i små slagterier og forarbejdningsvirksomheder, som anvender svin fra lokale landbrugsbedrifter og viderefører den traditionelle metode til fremstilling af Soprèssa Vicentina, som er typisk for bondetraditionen i Vicenza-området.

- Sporbarhed: Hvad angår kontrollen med oprindelsesbetegnelsen (BOB), er det kontrolinstansen i punkt 4.7, som attesterer, at Soprèssa Vicentina har oprindelse i det afgrænsede produktionsområde. Med henblik herpå skal den pågældende producent igennem hele fremstillingsprocessen opfylde en lang række betingelser.

Disse betingelser, som sikrer, at produktet kan spores tilbage til hver fase i fremstillingsprocessen (svineavl - slagtning - forarbejdning og tilvirkning af kødet - modning - emballering), og som således garanterer, at råvaren udelukkende kommer fra ét produktionsområde, og at forarbejdningen også er sket i det afgrænsede produktionsområde, omfatter følgende:

a) Producenterne/forarbejdningsvirksomhederne registreres i de dertil oprettede registre (register over svineavlere, register over slagterier, register over virksomheder, der forarbejder og/eller modner kødet). Kontrolinstansen sørger for, at registrene bliver oprettet, ført og opdateret.

b) Svinene skal senest 30 dage efter fødslen tatoveres på låret.

c) Det opdrættede antal svin og antallet af produktdele i de forskellige faser af fremstillingsprocessen indføres i kronologisk orden af producenterne/forarbejdningsvirksomhederne i de registre, som tidligere er godkendt af kontrolinstansen.

d) Forarbejdningsvirksomhederne giver kontrolinstansen meddelelse om de produktdele, som er klar til at blive bragt i handelen.

e) Efterfølgende attesteres alle de produktdele, som er emballeret og mærket med den beskyttede oprindelsesbetegnelse "Soprèssa Vicentina", inden de markedsføres og overgår til frit forbrug.

4.5. Fremstillingsmetode: Svineavl. Den råvare, som anvendes til fremstillingen af Soprèssa Vicentina, er svinekød fra dyr, der er født og opdrættet på bedrifter i Vicenza-provinsen.

Dyrene skal være racerene eller krydsede, men ikke genetisk manipuleret, og skal tilhøre traditionelle racer som f.eks. Large White, Landrace og Duroc, som er registreret i den italienske stambog eller i udenlandske stambøger, der er anerkendt af den italienske stambog, og hvis målsætninger for avl af tunge svin er forenelige med den italienske stambog.

De opdrættede svin skal kunne nå en høj slagtevægt (130 kg dødvægt).

Svinene skal være mindst ni måneder gamle ved slagtning, hvilket kontrolleres på grundlag af oplysningerne i det mærke, som er tatoveret på svinets lår senest 30 dage efter fødslen.

Svinestaldene skal være godt isoleret og ventileret, så der sikres en passende temperatur samt en optimal ventilation og udledning af skadelige gasser.

Gulvene skal være af vandafvisende, isolerende og skridsikre materialer.

Afhængigt af fodertype skal alle anlæg og alt staldudstyr i passende omfang være rustfrit.

Der kan også anvendes frilandsgrise eller grise, der delvis opdrættes på friland.

Det er forbudt at fodre pattegrise, smågrise og ungsvin med kød- og benmel, og som foder til fedesvin må der kun anvendes animalsk foder fra lakterende dyr.

Foderet bør være i flydende form eller som grutning tilsat vand, og om muligt valle. For at opnå et fedtlag af høj kvalitet må indholdet af linolsyre højst udgøre 2 % af foderets tørstof. Der må højst gives 15 liter valle og kærnemælk pr. dyr om dagen.

Kærnemælk er et biprodukt fra fremstilling af smør, og valle er et biprodukt fra fremstilling af ost.

Slagtning af svinene. Svinene skal slagtes på slagterier, som er godkendt efter nationale hygiejnebestemmelser samt EU-hygiejnebestemmelser, og som er beliggende inden for det område, der er omfattet af den beskyttede oprindelsesbetegnelse.

Svinenes slagtevægt skal være på mindst 130 kg slagtet vægt.

Kød fra svin, hos hvilke dyrlægen under slagtningen har konstateret muskellidelser i udbrud (PSE, DFD eller tegn på tidligere betændelsestilstande eller læsioner) udelukkes fra den efterfølgende forarbejdning.

Forarbejdning af kødet. Kødet skal tilvirkes, og produkterne modnes på virksomheder beliggende inden for det afgrænsede område. Forarbejdningsvirksomhederne skal være godkendt efter nationale hygiejnebestemmelser og EU-hygiejnebestemmelser.

Opskrift og ingredienser: Ved fremstillingen af Soprèssa Vicentina anvendes de bedste stykker på slagtekroppen, dvs. skinke, nakke, skulder, flæsk, halsfedt og lænd.

Der tilsættes følgende ingredienser (angivet i maksimalt tilladte mængder):

- salt: 2700 g pr. 100 kg pølsemasse

- peper, heraf 1/4 som peberkorn: 300 g pr. 100 kg

- blanding af fint malede krydderier (kanel, kryddernelliker og rosmarin): 50 g pr. 100 kg pølsemasse

- hvidløg: 100 g pr. 100 kg pølsemasse

- sukker: 150 g pr. 100 kg pølsemasse

- kaliumnitrat i de tilladte mængder.

Forarbejdningsmetode: De halve slagtekroppe opskæres i mindre stykker, som nedkøles ved en temperatur på 0-3 °C i mindst et døgn. Derefter udbenes, renses og afpudses kødet. Kødstykkerne kommes i kødhakkeren, hvis hulskive skal have huller på 6-7 mm i diameter. Det hakkede kød opvarmes til en temperatur på 3-6 °C, og de sammenblandede ingredienser tilsættes. Der kan desuden tilsættes bakteriekulturer for at sætte gang i gæringen. Derefter blandes det hele så godt sammen, at kødet og fedtet næsten ikke kan skelnes fra hinanden. Til sidst stoppes pølsemassen i naturtarme med en diameter på mindst 8 cm.

Der findes følgende størrelsesinddeling, afhængigt af fyldets vægt: 1-1,5 kg, 1,5-2,5 kg, 2,5-3,5 kg, 3,5-8 kg.

Tørring: Tørringen foregår således: a) afdrypning i 12 timer ved en temperatur på 20-24 °C, b) tørring i 4-5 dage ved aftagende temperatur, der begynder ved 22-24 °C og falder til 12-14 °C.

Modning: Modningstiden for Soprèssa Vicentina, inkl. afdrypning og tørring, afhænger af vægten:

mindst 60 dage for vægtklassen 1-1,5 kg

mindst 80 dage for vægtklassen 1,5-2,5 kg

mindst 90 dage for vægtklassen 2,5-3,5 kg

mindst 120 dage for vægtklassen 3,5-8 kg.

4.6. Tilknytning: Produktet Soprèssa Vicentina har i alle fremstillingsfaserne en tæt tilknytning til omgivelserne.

Klimaet og den særlige luft i dette geografiske område, som er omgivet af de små Dolomitter, Colli Berici og Asiagos højslette, indvirker både på dyreavlen og modningen af produkterne og giver Soprèssa Vicentina sin karakteristiske og unikke smag og duft.

Produktets tilknytning til omgivelserne set i sammenhæng med de menneskelige faktorer kommer til udtryk ved, at der i produktionsområdet, Vicenza-området, findes mange bønder og/eller håndværkere, der med særegne metoder til opdræt af svin og forarbejdning af svinekødet samt den efterfølgende modning har dannet grundlag for Soprèssa Vicentina, der er et helt unikt produkt, som tilvirkes på næsten samme måde også i vore dage.

Tilknytningen til omgivelserne kommer især til udtryk i råvarens særlige egenskaber, der skyldes sammensætningen af det foder, som anvendes til opfedning af svinene, og som næsten udelukkende består af kornarter med oprindelse i området.

Råvarens tilknytning til området kommer også til udtryk ved, at der i foderet, som hovedsagelig gives i form af grutning, er iblandet valle, der er et biprodukt fra ostefremstillingen. Traditionen går langt tilbage i tiden, og det viser sig bl.a. ved at Vicenza-området er produktionsområde for to vigtige oste med beskyttet oprindelsesbetegnelse (Asiago e Grana Padano).

Valle er et mælkerestprodukt fra tilvirkningen af de to BOB-produkter.

Som restprodukt har valle i høj grad samme egenskaber som mælk og er især kendetegnet ved adskillelsen mellem de mælkebestanddele, der danner osten, og de bestanddele, der således ikke anvendes til osten.

Bedrifterne i Vicenza-området anvender denne type valle på grund af dens særlige kendetegn, der overføres til svinekødet og dermed til det deraf forarbejdede produkt.

De økonomiske aspekter ved anvendelsen af valle, der som følge af det meget høje vandindhold har en meget lav ernæringsmæssig værdi, har gjort, at vallen fra de pågældende oste altid udelukkende har været anvendt lokalt, hvorved man kan fastslå, at det er en tradition at anvende denne valle til fodring af svin, der anvendes til fremstilling af Soprèssa Vicentina.

Soprèssa Vicentinas tilknytning til omgivelserne ses endvidere af, at forarbejdningen foregår i små slagterier og forarbejdningsvirksomheder i Vicenza-området, som anvender svin fra lokale landbrugsbedrifter og viderefører den traditionelle metode til fremstilling af Soprèssa Vicentina, som er typisk for bondetraditionen i Vicenza-området.

Modningsfasen er kendetegnet ved temperaturforandringer med særlige luftfugtighedsbetingelser. Det er på grund af disse betingelser, at første og anden gæring af pølsen finder sted.

Den førnævnte sammenhæng (natur og mennesker) med omgivelserne har i høj grad præget dette produkt, hvis særlige kendetegn adskilte og stadig adskiller den Soprèssa, som fremstilles i Vicenza-området, fra lignende pølser fra andre områder. Dette bekræftes af det historiske kildemateriale.

4.7. Kontrolinstans: Navn: CSQA

Adresse: Via San Gaetano, I-36016 Thiene (VI)

4.8. Mærkning: Betegnelsen "Soprèssa vicentina DOP" oversættes ikke og skal stå anført på etiketten med tydelig skrift, der ikke kan slettes.

Varemærket "Soprèssa Vicentina DOP" skal anføres på etiketten efter anvisningerne i den grafiske vejledning, jf. bilag A til produktspecifikationen.

4.9. Krav i nationale bestemmelser: -

EF-nr.: G/IT/000145/00.07.19.

Dato for modtagelsen af den fuldstændige ansøgning: 18. februar 2002.